text: Sigtet for embedsmisbrug
  22 maj 2011 kl. 14.34
  Den tidligere havnechef på Rømø Havn er blevet sigtet for embedsmisbrug. Det bekræfter Syd- og Sønderjyllands Politi overfor TV SYD.
  Det er politiet i Sønderborg, der efterforsker sagen, og herfra ønsker vicepoliti-inspektør Preben Westh ikke at komme med yderligere detaljer under henvisning til, at sagen fortsat efterforskes.
  Men ifølge de oplysninger, som TV SYD er i besiddelse af, skulle der angiveligt være tale om forskellige former for vennetjenester, blandt andet skulle ansatte have udført arbejde på havnechefens private adresse.
  Den tidligere havnechef fratrådte sin stilling i efteråret 2010.
  